Oslo fagottkor

Oslo fagottkor er et mannskor/showensemble bestående av 35–40 homofile menn. Koret er kjent for sin varierte og ofte humoristiske tilnærming til alle typer musikk og har et stort repertoar som strekker seg fra pop og moderne til klassisk og tradisjonell musikk. Humor og show er gjennomgående i korets produksjon. Dirigent for koret er Therese Kinzler Eriksen. Styreleder i Oslo fagottkor er Arvid Nikolai Kildahl. Tomas Adrian Glans er korets faste regissør og koreograf, og Steinar Svendsen er produsent.

Historie

Oslo fagottkor ble etablert i 2004. Navnet er avledet fra det engelske faggot, et pejorativ (et ord som er ment nedsettende) for homofile, men som denne gruppen selv har valgt å ta brodden av. 
Koret består av 35-40 sangere og har opptrådt på blant annet på TV-aksjonen (2012), Kvelden før kvelden på NRK1 (2008 og 2014), Torsdag kveld fra Nydalen (2009) og Senkveld (2010)på TV 2, Reiseradioen i NRK P1 og God morgen, Norge! ved flere anledninger. 
Våren 2008 laget Stian Carstensen den nye nasjonalsangen «Ja, Noorge» på oppdrag fra NRK P2. Oslo fagottkor fremførte sangen sammen med Bjarte Hjelmeland i radiodokumentaren Å være norsk i detalj. Fagottkoret har senere fremført sangen med Stian Carstensen og Kringkastingsorkestret i Oslo Konserthus.
Sommeren 2009 ble Oslo fagottkor verdensmestere i homokor under World Outgames i København. På Gay Galla i januar 2010 ble Oslo fagottkor nominert i kategorien «Årets superhelt».
Under Ski-VM 2011 opptrådte Fagottkoret på Universitetsplassen sammen med blant andre Arve Tellefsen, Wenche Myhre, Madcon og Satyricon.
I april 2011 fremførte Oslo fagottkor «My heart is yours» sammen med Didrik Solli-Tangen som pauseinnslag under den norske finalen av Melodi Grand Prix.
I forbindelse med 10-årsjubileet holdt Oslo fagottkor to jubileumskonserter i Sydney Opera House.

Konserter

Koret holder Julekonserten God jul og Fagott nyttår før jul hvert år. Konserten har tradisjonelt vært i Lilleborg Kirke, men på grunn av oppussing ble showet flyttet til Folketeateret i 2016. I tillegg har de som regel sommerkonsert annethvert år på Chat Noir om sommeren. Nesten 10.000 personer så God jul og fagott nyttår i 2016, og koret tangerte sin egen publikumsrekord nok en gang. I tillegg opptrer Oslo fagottkor på forskjellige arrangement og tilstelninger og er blant annet booket til Trænafestivalen 2017.
Oslo fagottkors sommerkonserter har vært i samarbeid med andre artister. Først ute som konferansier var Titten Tei (2005), etterfulgt av Eli Rygg (2006), Jonas Gardell (2007) og Ingrid Bjørnov (2008 og 2009). Bjørnov er den eneste som hittil opptrådt flere ganger med koret, og var også medvirkende i jubileumsforestillingen Happy Birthday på Chat Noir i 2016.
Samarbeidet fortsatte med Cirkus Fagott på Chat Noir i juni 2010. Konserten høstet gode anmeldelser. Samme sommer spilte Fagottkoret og Bjørnov sommershow på Hvaler Gjestgiveri og fikk gode anmeldelser i Fredriksstad Blad og Demokraten.
I juni 2011 spilte Oslo fagottkor forestillingen BADMEN sammen med Kari Slaatsveen på Chat Noir.
I februar 2014 var Oslo fagottkor i Australia sammen med Ingrid Bjørnov og holdt konserten The hills are staying alive - a tribute to our favourite things i Sydney Opera HouseSydney Opera House. Konsertene var en del av Oslo fagottkors tiårsjubileum. Ingrid Bjørnov var også medvirkende i tiårsjubileumsshowet Happy Birthday på Chat Noir i juni 2014.
I juni 2016 spilte Oslo fagottkor forestillingen "Sanger fra livet - og ned" på Chat Noir.

Diskografi

I 2013 ga Oslo fagottkor ut sin debutplate God jul og fagott nyttår. Plata fikk positiv omtale i Aftenposten.